ताप्लेजुङमा ४९ परीक्षार्थी अनुपस्थित
बिहीबारदेखि सुरु भएको माध्यमिक शिक्षा परीक्षा (एसइई) मा ताप्लेजुङमा ४९ जना परीक्षार्थी अनुपस्थित भएका छन् । एसइई परीक्षामा सहभागी हुन आवेदन दिएका एक हजार ८९० जना विद्यार्थीमध्ये सो सङ्ख्यामा परीक्षा अनुपस्थित भएका हुन् ।
चन्द्र पन्दाक ताप्लेजुङ, चैत १५ गते । बिहीबारदेखि सुरु भएको माध्यमिक शिक्षा परीक्षा (एसइई) मा ताप्लेजुङमा ४९ जना परीक्षार्थी अनुपस्थित भएका छन् । एसइई परीक्षामा सहभागी हुन आवेदन दिएका एक हजार ८९० जना विद्यार्थीमध्ये सो सङ्ख्यामा परीक्षा अनुपस्थित भएका हुन् । जिल्लास्थित शिक्षा विकास तथा समन्वय इकाईका अनुसार एसइईको पहिलो दिन बिहीबार भएको अनिवार्य अङ्ग्रेजी विषयको परीक्षामा २७ जना छात्र र २२ छात्रागरी ४९ जना अनुपस्थित भएका हुन् । बाँकी एक हजार ७७९ जना विद्यार्थी अर्थात् परीक्षार्थी परीक्षामा सामेल भएको शिक्षा विकास तथा समन्वय इकाई का प्राविधिक सहायक रामनारायण साहले जानकारी दिनुभयो ।साहका अनुसार परीक्षामा सामेल भएकामध्ये ९७७ जना छात्रा र ८०२ जना छात्र छन् । पहिलो दिनको परीक्षा जिल्लाभरी शान्तिपूर्ण वातावरणमा सम्पन्न भएको शिक्षा विकास तथा समन्वय इकाई का प्रमुख योगेश्वर भट्टराईले जानकारी दिनुभयो । एसइई सञ्चालनका लागि जिल्लामा १७ वटा परीक्षा केन्द्र छन् ।इकाईका अनुसार फुङ्लिङ नगरपालिकामा भानुजन माध्यमिक विद्यालय, बालसुबोधिनी संस्कृत माध्यमिक विद्यालय, युवावर्ष माध्यमिक विद्यालय, सिद्धकाली माध्यमिक विद्यालय र जनता माध्यमिक विद्यालयमा परीक्षा केन्द्र रहेको छ । यस्तै, मिक्वाखोला गाउँपालिकामा मोती माध्यमिक विद्यालय, मेरिङ्देन गाउँपालिकामा त्रिभुवन माध्यमिक विद्यालय, सिदिङ्वा गाउँपालिकामा भञ्ज्याङ माध्यमिक विद्यालयमा केन्द्र रहेको छ ।त्यस्तै, सिरिजङ्घा गाउँपालिकामा सिनाम माध्यमिक विद्यालय, तेल्लोक माध्यमिक विद्यालय र गणेश माध्यमिक विद्यालय, पाथीभरा याङ्वरक गाउँपालिकामा थेचम्बु माध्यमिक विद्यालयमा परीक्षा केन्द्र रहेको छ । मैवाखोला गाउँपालिकामा मैवाखोला माध्यमिक विद्यालय, आठराई त्रिवेणी गाउँपालिकामा सरस्वती माध्यमिक विद्यालय र दुर्गा माध्यमिक विद्यालय केन्द्र छन् । यसैगरी फक्ताङ्लुङ गाउँपालिकामा सिँवा माध्यमिक विद्यालय र सरस्वती माध्यमिक विद्यालयलाई परीक्षा केन्द्र निर्धारण गरिएको छ । एसइई सञ्चालनका लागि गत वर्ष १६ वटा परीक्षा केन्द्र रहेकोमा यो फक्ताङ्लुङको सरस्वती माध्यमिक विद्यालयमा नयाँ केन्द्र थप भएको शिक्षा विकास तथा समन्वय इकाईले जनाएको छ ।